Rådets resolution

af 25. maj 2000

om et fællesskabsdækkende netværk af nationale organer med ansvar for udenretslig bilæggelse af tvister på forbrugerområdet

(2000/C 155/01)

RÅDET FOR DEN EUROPÆISKE UNION

1. NOTERER SIG den hastige udvikling af nye former for markedsføring av varer og tjenesteydelser, ikke mindst via elektronisk handel, samt den deraf følgende stigning i antallet af forbrugertransaktioner på tværs af grænserne, der vil vokse yderligere med indførelsen af euroen;

2. GIVER PÅ NY UDTRYK FOR, at det lægger vægt på at styrke forbrugernes tillid til det indre marked og deres mulighed for fuldt ud at udnytte de fordele, det indebærer;

3. FINDER, at der med henblik herpå, således som det også blev nævnt af Det Europæiske Rådet i Tammerfors den 15.-16. oktober 1999 - ud over bedre adgang til domstolene - bør udvikles praktiske, effektive og omkostningslave procedurer for udenretslig bilæggelse af tvister på forbrugerområdet på nationalt plan, og i en passende form, på fællesskabsplan;

4. UNDERSTREGER, at ethvert initiativ

- bør bygge på princippet om frivillig deltagelse

- ikke må berøve forbrugerne retten til adgang til domstolene som anerkendt i artikel 6, stk. 1, i den europæiske menneskerettighedskonvention

- ikke må indskrænke adgangen til andre administrative eller retslige klagemuligheder

- bør tage fuldt hensyn til nationale retsforskrifter, traditioner og praksis samt til konventionen af 27. september 1968 om retternes kompetence og om fuldbyrdelse af retsafgørelser i borgerlige sager, herunder handelssager, og

- ikke må foregribe udfaldet af de igangværende drøftelser om retternes kompetence og om anerkendelse og fuldbyrdelse af retsafgørelser i borgerlige sager, herunder handelssager;

5. ERINDRER OM sine konklusioner af 25. november 1996 om Kommissionens handlingsplan vedrørende forbrugernes klagemuligheder og bilæggelse af tvister på forbrugerområdet i det indre marked, der bl.a. omtaler forbrugerklageformularer, og om sin resolution af 19. januar 1999 om forbrugerdimensionen i informationssamfundet(1);

6. NOTERER SIG, at Kommissionens henstilling 98/257/EF om de principper, der finder anvendelse på organer med ansvar for udenretslig bilæggelse af tvister på forbrugerområdet, udgør et vigtigt bidrag til oprettelsen og udviklingen af nationale organer;

7. NOTERER SIG, at der i medlemsstaterne findes organer for udenretslig bilæggelse, der falder uden for anvendelsesområdet for henstilling 98/257/EF, da de ikke formelt foreslår og/eller foreskriver en løsning, men blot forsøger at finde en løsning efter fælles aftale, og som derfor ikke kan forventes at anvende alle henstillingens principper, men som også spiller en nyttig rolle for forbrugerne;

8. SER MED TILFREDSHED PÅ Kommissionens arbejdsdokument om oprettelse af et europæisk udenretsligt netværk;

9. SER MED TILFREDSHED PÅ Kommissionens forslag om, hvor det er relevant, at lade organer eller ordninger for udenretslig bilæggelse, som falder uden for anvendelsesområdet for henstilling 98/257/EF, indgå i det europæiske udenretslige netværk, og foreslår, at medlemsstaterne sørger for, at sådanne organer eller ordninger anvender alle de kriterier, der skal udarbejdes som skitseret i punkt 11, nr. 5;

10. OPFORDRER medlemsstaterne til:

1) at fremme det arbejde, der udføres af organer med ansvar for udenretslig bilæggelse af tvister på forbrugerområdet, også med hensyn til transaktioner på tværs af grænserne, og, hvor det er relevant, fremme oprettelsen af sådanne organer på grundlag af henstilling 98/257/EF

2) under hensyntagen til punkt 4 ovenfor og på baggrund af de igangværende drøftelser blandt de interesserede parter derudover i hver medlemsstat at oprette eller udpege en central instans (et clearingcenter), der skal give oplysninger og vejledning og yde praktisk bistand og praktisk støtte til forbrugerne med henblik på at lette deres adgang til de relevante organer eller ordninger for udenretslig bilæggelse på nationalt plan eller, hvor det er relevant, i leverandørens land samt til kontaktinstanserne i andre medlemsstater

3) at fremme samarbejdet mellem faglige og økonomiske organisationer og forbrugerorganisationer med henblik på:

- at bidrage til det arbejde, der udføres af organer for udenretslig bilæggelse og af kontaktinstanserne

- i denne forbindelse at fremme etableringen af nye ordninger for bilæggelse af tvister, navnlig med en online-applikation

4) at tilskynde såvel virksomheder som faglige og økonomiske organisationer til at tilslutte sig eller blive tilknyttet organer for udenretslig bilæggelse i de medlemsstater, hvor de eller deres medlemmer handler med forbrugerne

5) såfremt de endnu ikke har gjort det, at underrette Kommissionen om, hvilke organer der anvender principperne i henstilling 98/257/EF, samt, hvor det er relevant, om andre organer eller ordninger for udenretslig bilæggelse af tvister;

11. OPFORDRER Kommissionen til:

1) hvor det er relevant, teknisk at bistå medlemsstaterne med at fremme det arbejde, der udføres af eksisterende organer for udenretslig bilæggelse af tvister, og oprette nye organer

2) at træffe foranstaltninger for at lette sammenkoblingen af de nationale centrale instanser, så de kommer til at udgøre et fællesskabsdækkende udenretsligt netværk, der skal lette udenretslig bilæggelse af tvister på tværs af grænserne

3) i overensstemmelse med Europa-Parlamentets og Rådets afgørelse nr. 283/1999/EF af 25. januar 1999 om etablering af en generel ramme for Fællesskabets aktiviteter til fordel for forbrugerne(2) og under overholdelse af den finansieringsramme, der er fastsat heri, at støtte ovennævnte netværk

4) teknisk at støtte oprettelsen og koordineringen af nationale centrale instanser, navnlig ved hjælp af tekniske anordninger til online-kommunikation og oversættelsesfaciliteter

5) i tæt samarbejde med medlemsstaterne at udarbejde fælles kriterier for vurderingen af organer for udenretslig bilæggelse, der falder uden for anvendelsesområdet for henstilling 98/257/EF; disse kriterier skal sikre bl.a. kvaliteten, uvildigheden og effektiviteten af sådanne organer

6) også at overveje at tilskynde de udenretslige organer og centrale instanser til så vidt muligt at udarbejde praktiske mekanismer til gavn for forbrugerne, herunder, hvor det er relevant - navnlig hvis en forbrugeraftale er indgået i forbindelse med fjernsalg - til at anvende en skriftlig procedure eller en online-procedure, især i forbindelse med bilæggelse af tvister på tværs af grænserne, således at forbrugerne ikke behøver at rejse til et andet land;

12. OPFORDRER medlemsstaterne til regelmæssigt at holde Kommissionen orienteret om udviklingen af de nationale organer og centrale instanser og OPFORDRER Kommissionen til regelmæssigt at aflægge rapport til Rådet om udviklingen af et europæisk udenretsligt netværk og andre mere specialiserede netværk, der oprettes med lignende formål.

(1) EFT C 23 af 28.1.1999, s. 1.

(2) EFT L 34 af 9.2.1999, s. 1.